Author: administrator
Last saved by: viktoria.radvanska
Company: Abyss

Predkladacia správa

Predkladacia správa

Predložený návrh nariadenia vlády Slovenskej republiky  ustanovuje spôsob určenia poistno-matematického ekvivalentu nároku na starobný dôchodok vo vzťahu k dôchodkovému  systému  Európskej únie alebo jej inštitúcie. Predkladá  sa na vykonanie zákona č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“). 
V súlade so zákonom o sociálnom poistení oprávnená osoba má právo na prevod dôchodkových práv vo vzťahu k dôchodkovému systému Európskej únie. Navrhované nariadenie vlády a postupy v ňom upravené sú v súlade so zásadami   čl. 11 Prílohy VIII. Nariadenia Rady (EHS, Euratom, ESUO) č. 259/68 z 29. februára 1968, ktorým sa ustanovuje Služobný poriadok a podmienky zamestnávania ostatných zamestnancov Európskych spoločenstiev a osobitné pravidlá, ktoré sa dočasne uplatňujú na úradníkov Komisie (Ú. v. ES L 56, 4.3.1968) v platnom znení, a ktoré ustanovuje podmienky vzniku nároku na prevod dôchodkových práv vo vzťahu k dôchodkovému systému Európskych spoločenstiev. 
Návrh nariadenia vlády ustanovuje spôsob určenia poistno-matematického ekvivalentu nároku na starobný dôchodok získaný v dôchodkovom systéme Slovenskej republiky na prevod do dôchodkového systému Európskej únie. 
Predkladaný materiál má finančný a sociálny vplyv. Predkladaný materiál nemá vplyv na podnikateľské prostredie, životné prostredie ani na informatizáciu spoločnosti. Vplyv návrhu zákona na rozpočet verejnej správy a sociálne vplyvy sú uvedené v analýze vybraných vplyvov.
Návrh nariadenia vlády je v súlade s Ústavou Slovenskej republiky a so zákonom, na vykonanie ktorého je vypracovaný. Návrh nariadenia vlády je v súlade s právom Európskej únie.
Návrh nariadenia vlády bol predmetom medzirezortného pripomienkového konania, ktorého vyhodnotenie je súčasťou predkladaného materiálu. Materiál sa predkladá bez rozporov.